VENDIM
Nr. 313, datë 6.12.2022

MBI PEZULLIMIN E VENDIMMARRJES SË BORDIT TË ERE-s NË LIDHJE ME PROCEDURËN E HEQJES SË LICENCËS SË SHOQËRISË “DOSKU-ENERGY” SHPK 

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; nenit 66, të ligjit nr. 44/2015 “Kodi i Procedurave Administrative të Republikës së Shqipërisë”; si dhe nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 3.9.2016; Bordi i ERE-s, në mbledhjen e tij të datës 6.12.2022, mbasi shqyrtoi relacionin me nr. 2026/1 prot., datë 2.12.2022, të drejtorive teknike “Mbi procedurën e heqjes së licencës së shoqërisë “Dosku-Energy”sh.p.k.”, 
konstatoi se:
- Bordi i ERE-s, me vendimin nr. 188, datë 21.7.2022, ka vendosur:
1. Rrëzimin e kërkesës së shoqërisë “C&S Construction Energy” sh.p.k., për shfuqizimin e vendimit të Bordit të ERE-s nr. 67, datë 27.10.2011, i ndryshuar
2. Fillimin e procedurës për heqjen e licencës së shoqërisë “Dosku-Energy” sh.p.k. për shkelje të kushtit të vendosur në pikën 2.2 të kushteve të licencës për prodhimin e energjisë elektrike. 
3. Shoqëria “Dosku-Energy” sh.p.k. ka të drejtë për t’u përgjigjur me shkrim brenda 30 (tridhjetë) ditëve nga marrja dijeni e këtij vendimi. 
- Për shkak të kompleksitetit të kësaj çështjeje, me qëllim përfundimin e monitorimit të nisur nga ERE ndaj shoqërisë, marrjen dhe shterimin e të gjitha informacioneve përkatëse në lidhje me kapacitetin faktik me të cilin operon HEC-i Gizavesh i shoqërisë “Dosku-Energy” sh.p.k., duke përfshirë këtu dhe informacionin përkatës nga Agjencia Kombëtare e Burimeve Natyrore (AKBN), përpara marrjes së një vendimi përfundimtar në vijim të fillimit të procedurës për heqjen e licencës së kësaj shoqërie, me vendimin nr. 253, datë 6.10.2022, Bordi i ERE-s ka vendosur:
1. Të shtyjë deri në 30 (tridhjetë) ditë afatin e vendimmarrjes së Bordit të ERE-s në lidhje me heqjen e licencës së shoqërisë “Dosku-Energy” sh.p.k., në veprimtarinë e prodhimit të energjisë elektrike. 
2. Brenda 5 ditëve pune nga njoftimi i vendimit të Bordit të ERE-s, shoqëria duhet të depozitojë në ERE të gjithë dokumentacionin tekniko-financiar në përputhje me rregullat dhe ligjet në fuqi për të gjitha asetet që shoqëria ka shtuar mbi listën e pajisjeve të impiantit për të cilën ajo është licencuar. 
- Në vijim, me vendimin nr. 282, datë 7.11.2022, Bordi vendosi të zgjasë me 30 (tridhjetë) ditë vendimmarrjen e tij lidhur me fillimin e procedurës për heqjen e licencës së shoqërisë “Dosku Energy” sh.p.k. Brenda datës 10.11.2022, shoqëria “Dosku-Energy” sh.p.k. duhet të saktësonte objektin e kërkesës e saj të datës 7.11.2022, në lidhje me administrimin e dokumentacionit të kërkuar nga ana e saj. Po ashtu, brenda datës 18.11.2022 shoqëria “Dosku-Energy” sh.p.k. duhet të parashtronte në ERE komente apo vlerësime mbi provat e administruara, si dhe çdo argument që i shërben ushtrimit të së drejtës për t’u dëgjuar dhe për t’u mbrojtur për aq sa është administruar nga shoqëria me shkresën e ERE-s nr. 207/33 prot., datë 28.10.2022.
- Gjatë shqyrtimit të dokumentacionit mbi të cilin është marrë vendimi i Bordit nr. 188/2022, ERE-s i është vënë në dispozicion nga shoqëria “C&S Construction Energy” sh.p.k. shkresa e AKBN-së nr. 1167/4 prot., datë 24.9.2020, me anë të së cilës ajo informon Ministrinë e Infrastrukturës dhe Energjisë (MIE), ndër të tjera, se nga ana e shoqërisë “Dosku-Energy” sh.p.k. është rritur në mënyrë të jashtëligjshme kapaciteti i turbinës dhe gjeneratorit. Në këto rrethana ERE ka zhvilluar korrespondencë me AKBN-në, ku i ka kërkuar informacion mbi gjetjet në lidhje me kapacitetin e instaluar me të cilin operon HEC-i Gizavesh i shoqërisë “Dosku-Energy” sh.p.k., referuar verifikimeve apo monitorimeve të mundshme të kryera nga ana e saj. 
- Nga AKBN-ja, nuk ka pasur një përgjigje përfundimtare, deri në depozitimin e shkresës së saj, të protokolluar në ERE me nr. 1495/6 prot., datë 30.11.2022, me anë të së cilës është vënë në dijeni MIE, si dhe ERE, për shkresën drejtuar shoqërisë “Dosku-Energji” sh.p.k. dhe shoqërisë koncesionare “C&S Construction Energy” sh.p.k. 
- Në këtë shkresë citohet se në përgjigje të shkresës së Ministrisë së Infrastrukturës dhe Energjisë, nr. 7151 prot., datë 19.10.2022, “Dërgohet për trajtim dhe verifikim kërkesa e shoqërisë “C&S Construction Energy” sh.p.k.”, nr. 7151/1 prot., datë 1.11.2022, “Në vijim të tonës 7151 prot., datë 19.10.2022”, Entit Rregullator të Energjisë, shkresa e fundit me nr. 1495/4 prot., datë 19.10.2022, me lëndë “Kërkesë për informacion”, njoftohen këto shoqëri për marrjen e masave të menjëhershme për mundësimin e verifikimit në terren të objekteve të tyre. Po ashtu, evidentohet se në datën 16.11.2022, gjatë verifikimit në terren për trajtimin e problematikës së ngritur dhe verifikimin e parametrave të HEC-it Gizavesh, që shfrytëzohet nga shoqëria “Dosku-Energy” sh.p.k., AKBN-së nuk i është mundësuar verifikimi i situatës. Në përfundim AKBN-ja kërkon marrjen e të gjitha masave nga ana e këtyre shoqërive për të mundësuar verifikim në terren në datat 1.12.2022 dhe 2.12.2022. 
- Sikurse përcaktuar në shkresën e sipërcituar, objekti i verifikimit nga AKBN-ja janë parametrat teknikë të HEC-it Gizavesh, për të cilët i është kërkuar informacion dhe më parë AKBN-së, në kuadër të fillimit të procedurës për heqjen e licencës së shoqërisë “Dosku-Energy” sh.p.k., e cila ka nisur pikërisht për shkelje të kapacitetit të instaluar. 
- Në nenin 66, pika 1, të ligjit nr. 44/2015, “Kodi i Procedurave Administrative të Republikës së Shqipërisë” parashikohet se: nëse organi publik që zhvillon procedurën përballet me një çështje, zgjidhja e së cilës është parakusht për zgjidhjen e procedurës dhe që përbën një çështje ligjore të pavarur, për zgjidhjen e së cilës është kompetent një gjykatë ose organ tjetër (“çështja paraprake”), organi publik që zhvillon procedurën administrative pezullon procedurën deri në marrjen e një vendimi të formës së prerë për çështjen paraprake dhe njofton palën në lidhje me këtë.
- Për sa më sipër vlerësohet pezullimi i vendimmarrjes së Bordit të ERE-s në lidhje me procedurën e heqjes së licencës së shoqërisë “Dosku-Energy” sh.p.k., deri në marrjen e një informacioni nga ana e AKBN-së mbi përfundimet e verifikimit të planifikuar nga ana e saj.
Për gjithë sa më sipër, Bordi i ERE-s

VENDOSI:

1. Të pezullojë vendimmarrjen e Bordit të ERE-s në lidhje me procedurën e heqjes së licencës së shoqërisë “Dosku-Energy” sh.p.k., deri në marrjen e një informacioni nga ana e AKBN-së mbi përfundimet e monitorimit të njoftuar sipas shkresës nr. 1495/6 prot., datë 30.11.2022 për verifikimin e parametrave teknikë të HEC Gizavesh. 
2. Ky vendim është objekt rishikimi.
3. Drejtoria Juridike dhe Zgjidhjes së Mosmarrëveshjeve të njoftojë shoqërinë “Dosku-Energy” sh.p.k. dhe palët e interesit për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare.

